TCMC กระฉูด 15% นิวไฮรอบ 1 เดือน ขานรับผบห.ปักเป้ารายได้ปีนี้โตทะลุหมื่นลบ.
TCMC กระฉูด 15% นิวไฮรอบ 1 เดือน ขานรับผบห.ปักเป้ารายได้ปีนี้โตทะลุหมื่นลบ. โบรกฯแนะซื้อ ชี้เทคนิคขาขึ้น ล่าสุด ณ เวลา 14.45 น. อยู่ที่ 1.86 บาท บวก 0.24 บาท หรือ 14.81% สูงสุดที่ 1.93 บาท ต่ำสุดที่ 1.65 บาท ด้วยมูลค่าซื้อขาย 98.68 ล้านบาท
30 ม.ค. 2562

ผู้สื่อข่าวรายงานว่า ราคาหุ้น บริษัท ทีซีเอ็ม คอร์ปอเรชั่น จำกัด (มหาชน) หรือ TCMC ล่าสุด ณ เวลา 14.45 น. อยู่ที่ 1.86 บาท บวก 0.24 บาท หรือ 14.81% สูงสุดที่ 1.93 บาท ต่ำสุดที่ 1.65 บาท ด้วยมูลค่าซื้อขาย 98.68 ล้านบาท

ทั้งนี้ ราคาหุ้น TCMC ปรับตัวขึ้นสูงสุดในรอบ 1 เดือน นับตั้งแต่ราคาหุ้นอยู่ที่ระดับ 1.86 บาท เมื่อวันที่ 12 ธ.ค.2561
โดย นายพิมล ศรีวิกรม์ ประธานกรรมการและประธานกรรมการบริหาร TCMC  เปิดเผยว่า บริษัทตั้งเป้าปี 62 รายได้เติบโต 7-10% หรือทำรายได้ทะลุ 10,000 ล้านบาท จากปีก่อนที่คาดว่าจะมีรายได้ 9,000 ล้านบาท โดยมีปัจจัยบวกจากการเติบโตของภาคธุรกิจที่ได้รับผลดีจากการคาดการณ์การเติบโตของเศรษฐกิจในภาพรวม แนวโน้มจะมีการเลือกตั้งทั่วประเทศ
อีกทั้งการลงทุนโครงการขนาดใหญ่ของรัฐและเอกชน และการขยายของภาคอสังหาริมทรัพย์ รวมถึงการเติบโตของการท่องเที่ยวที่มีแนวโน้มที่ดีอย่างต่อเนื่อง ล้วนจะเป็นปัจจัยบวกต่อธุรกิจของบริษัทในปีนี้
ทั้งนี้ในปัจจุบันบริษัทแยกโครงสร้างการบริหารของธุรกิจแต่ละกลุ่มอย่างชัดเจนใน 3 กลุ่มธุรกิจหลัก ได้แก่ กลุ่มธุรกิจพรมและวัสดุปูพื้น กลุ่มธุรกิจเฟอร์นิเจอร์ และกลุ่มธุรกิจพรมและผ้าหุ้มบุในรถยนต์ ซึ่งจะยังคงเน้นการขยายฐานตลาดเดิมไปยังตลาดใหม่และตลาดที่มีศักยภาพ โดยเฉพาะตลาดตะวันออกกลางและเอเชีย เพื่อส่งให้สินค้าภายใต้การบริหารของ TCMC เป็นที่รู้จักและยอมรับมากขึ้นทั่วโลก ซึ่งบริษัทยังมุ่งเป้าที่จะเป็นหนึ่งในผู้ผลิตพรมอันดับหนึ่งของโลกและก้าวขึ้นเป็นหนึ่งในผู้นำในทุกกลุ่มธุรกิจที่ทำ
“ภาพรวมรายได้หลักปีนี้ของบริษัทฯ จะมาจาก 3 กลุ่มธุรกิจ ได้แก่ ธุรกิจพรมและวัสดุปูพื้น คิดเป็นสัดส่วนประมาณ 35% กลุ่มธุรกิจพรมและผ้าหุ้มบุในรถยนต์คิดเป็นสัดส่วน 15% และกลุ่มธุรกิจเฟอร์นิเจอร์ คิดเป็นสัดส่วน 50% โดยจากสัดส่วนรายได้ทั้งหมด คิดเป็นรายได้จากภายในประเทศ 25% รายได้จากต่างประเทศ 75% ซึ่งนับจากนี้ภายใต้กลยุทธ์การมุ่งสู่การเป็นบริษัทชั้นแนวหน้าระดับสากล วางเป้าเติบโตท้าทาย 7-10% และพร้อมขยายการลงทุนในธุรกิจใหม่ที่มีศักยภาพอย่างต่อเนื่องในอนาคต” นายพิมล กล่าว
ขณะที่ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” TCMC โดยราคาเริ่มกลับมายืนเหนือเส้น EMA-25 ได้อีกครั้งหลังลงมาสร้างฐานด้านล่าง พร้อมกับ MACD มีภาวะ Bullish Divergence ทำให้มีโอกาสที่ราคาจะดีดตัวได้